**Εγκρίθηκε από την Ε.Κ. το Πληροφοριακό Δελτίο της Προαιρετικής Δημόσιας Πρότασης της LeonidsPort για το 21,0% του ΟΛΘ**

22 Ιανουαρίου 2025 – To Διοικητικό Συμβούλιο της Επιτροπής Κεφαλαιαγοράς κατά την συνεδρίαση της Τετάρτης, 22.01.2025 ενέκρινε το Πληροφοριακό Δελτίο της Προαιρετικής Δημόσιας Πρότασης της LeonidsPort B.V. («η LeonidsPort B.V.» ή «ο Προτείνων») για την απόκτηση μέχρι κατ’ ανώτατο 2.116.800 μετοχών της εταιρίας «Οργανισμός Λιμένος Θεσσαλονίκης Α.Ε.» («ο ΟΛΘ» ή «η Εταιρία»), οι οποίες αντιπροσωπεύουν ποσοστό έως 21.0% του μετοχικού κεφαλαίου και των δικαιωμάτων ψήφου της Εταιρίας, συμπεριλαμβανομένων των μετοχών του ΟΛΘ που ο Προτείνων θα αποκτήσει, μέσω της χρηματιστηριακής αγοράς ή εξωχρηματιστηριακά, μέχρι τη λήξη της περιόδου αποδοχής της Προαιρετικής Δημόσιας Πρότασης.

Το προσφερόμενο τίμημα της Προαιρετικής Δημόσιας Πρότασης ανέρχεται σε €27,00 ανά μετοχή. Πρέπει να σημειωθεί ότι το παραπάνω προσφερόμενο τίμημα ανά μετοχή είναι το τελικό και ανώτατο αντάλλαγμα, που πρόκειται να προσφέρει ο Προτείνων για την απόκτηση μετοχών, καθώς δεν προτίθεται να προχωρήσει σε αναθεώρηση των όρων της Δημόσιας Πρότασης.

Για την αποδοχή της Δημόσιας Πρότασης, οι αποδεχόμενοι μέτοχοι του ΟΛΘ θα πρέπει να συμπληρώσουν και να καταθέσουν την σχετική δήλωση αποδοχής, μέσω των χρηματιστηριακών εταιριών με τις οποίες συνεργάζονται.

Η Περίοδος Αποδοχής, κατά τη διάρκεια της οποίας οι μέτοχοι του ΟΛΘ μπορούν να αποδεχτούν την Δημόσια Πρόταση, αρχίζει από την Πέμπτη, 23.01.2025 και ώρα Ελλάδος 08:00 και ολοκληρώνεται την Πέμπτη, 20.02.2025 με το τέλος του ωραρίου λειτουργίας των τραπεζών που λειτουργούν στην Ελλάδα, δηλαδή διαρκεί συνολικά τέσσερις (4) εβδομάδες.

-**Τέλος**-

**Σχετικά με την LeonidsPort B.V.**

H LeonidsPort B.V. αποτελεί Ολλανδική επιχείρηση που εδρεύει στο Άμστερνταμ, η οποία συστάθηκε πρόσφατα από τα μέλη της οικογένειας Louis-Dreyfus και ειδικότερα την Margarita Louis-Dreyfus και τους τρεις γιούς της, τον Kyril, Maurice και Eric. Η οικογένεια επιδιώκει να διευρύνει το ιδιωτικό της επενδυτικό χαρτοφυλάκιο, μέσα από ένα νέο κλάδο επενδύσεων, που εστιάζει στις στρατηγικές υποδομές σε παγκόσμιο επίπεδο, με φυσική έμφαση στην Ευρώπη.

Η επένδυση στον ΟΛΘ θα αποτελέσει την πρώτη τοποθέτηση της οικογένειας Louis-Dreyfus μέσω της LeonidsPort B.V. και παράλληλα την πρώτη σημαντική επένδυσή της στην Ελλάδα.

**Σχετικά με την επιχείρηση της οικογένειας Louis-Dreyfus**

Η οικογένεια Louis-Dreyfus κατάγεται από την Αλσατία της Γαλλίας. Η ιστορία της επιχείρησης της οικογένειας Louis-Dreyfus ξεκινάει πριν από 174 χρόνια, το 1851, όταν ο Leopold Louis–Dreyfus ίδρυσε μια εταιρία εμπορίας αγροτικών προϊόντων, η οποία εξελίχθηκε σε μια από τις κορυφαίες επιχειρήσεις εμπορίας και μεταποίησης αγροδιατροφικών προϊόντων σε παγκόσμιο επίπεδο, την Louis Dreyfus Company (“LDC”). Πρόεδρος του Δ.Σ. της LDC είναι σήμερα η Margarita Louis-Dreyfus.

Η οικογένεια Louis-Dreyfus κατά τα τελευταία τριάντα χρόνια έχει δραστηριοποιηθεί σε πολλούς και διαφορετικούς επιχειρηματικούς τομείς.

Πρέπει να σημειωθεί ότι η LeonidsPort B.V. δεν συνδέεται μετοχικά με την LDC.